I-Taste Cafe ร้านอาหารไทยชิวๆบรรยากาศผ่อนคลายใจกลางเมืองในย่านสาทร ร้านนี้เปิดบริการมาแล้วกว่า 10 ปีครับ เป็นร้านอาหารที่คนที่ทำงานในย่านนี้หรืออยู่อาศัยแถวนี้แวะมาฝากท้องเป็นประจำหลังเลิกงาน หรือจะมาสังสรรค์กันเป็นกลุ่มเพื่อเพิ่มความแน่นแฟ้นด้วยก็ได้ครับ เพราะว่าทางร้านมีห้องคาราโอเกะไว้ให้บริการด้วย อาหารของทางร้านรสชาติก็ถูกปากเช่นกันครับ จนคนที่ได้มาทานหลายๆคนก็มาฝากท้องจนกลายเป็นร้านประจำไปเลยก็มี

ผมเองเดินผ่านร้านนี้อยู่บ่อยๆ เห็นหน้าร้านมีป้ายแปะว่ามี SET Lunch ง่ายๆราคาเดียวคือ 120 บาทเลยลองแวะทานดู ทั้งคุ้มและรสชาติก็ถือว่าอยู่ในเกณท์ทานได้เลยครับ ที่สำคัญยังรวมซุปและน้ำอัดลมอีกด้วย ทานได้อย่างรวดเร็ว ไม่รบกวนเวลาพักกลางวันนาน คนที่อยู่แถวนี้น่าจะต้องมาลองดูสักครั้งครับ

[การเดินทาง]
ร้านนี้ตั้งอยู่ในซอยสาทร 8 ครับ เข้ามาในซอยไม่เกิน 150 เมตรก็จะเจอร้านอยู่ทางซ้ายมือตรงข้ามกับร้าน Something Sweet เลยครับ อยู่เกือบสุดซอยก่อนที่จะเลี้ยวขวาไปยังซอยที่ทะลุไปซอยละลายทรัพย์ได้ 

วิธีการเดินทางมาร้านนี้สามารถใช้บริการรถไฟฟ้า BTS มาลงที่สถานีช่องนนทรีแล้วเดินออกฝั่งถนนนราธิวาส เดินผ่านตึกสาทรธานีมาก็จะเจอซอยสาทร 8 แล้วครับ ถ้าขับรถมาทางร้านมีที่จอดรถให้ด้วย แต่ว่ามีที่จำกัดมากยังไงลองโทรเช็คกับทางร้านดูก่อนนะครับ

[บรรยากาศ/การบริการ]
บรรยากาศร้านนี้ค่อนข้าง Relax ครับ เดินเข้ามาแล้วไม่รู้สึกว่าเป็นร้านอาหารในเมืองที่อยู่ในจินตนาการว่าที่ต้องจำกัด โต๊ะต้องแคบ แบ่งกันนั่ง แต่ที่นี่ไม่ใช่ครับ ด้านในร้านกว้างขวาง แต่ละโต๊ะถูกตกแต่งด้วยโต๊ะไม้สวยงามเหมือนนั่งพักผ่อนอยู่ในสวนหลังบ้าน แถมยังมีบ่อปลาและเต่าอยู่กลางร้านเลยอีกด้วย ผ่อนคลายได้ดีจริงๆครับ ร้านนี้มีโต๊ะค่อนข้างเยอะครับ ลูกค้าช่วงเที่ยงก็มีไม่เยอะเท่าไร มาทานได้แบบสบายๆครับ

การบริการของพนักงานในวันนี้ทำได้คล่องแคล่ว รวดเร็วด้วยใจบริการครับ ในร้านลูกค้าไม่เยอะด้วย พนักงานเลยดูแลได้ทั่วถึงดี ในร้านมีพนักงานไม่เยอะครับ คงเป็นเพราะช่วงเที่ยงลูกค้าไม่เยอะด้วย อาหารมาเสิร์ฟเร็ว ทานได้รวดเร็วสำหรับเซตอาหารกลางวันจริงๆครับ

[รสชาติอาหาร/ความคุ้มค่า]
ร้านนี้ในช่วงเที่ยงๆของวันจันทร์-ศุกร์ทางร้านมีการออกเมนู SET Lunch มาสำหรับคนที่ต้องการมาทานแบบรวดเร็วและไม่แพง เพื่อแข่งกับตลาดนัดแถวๆนี้ โดยเมนูของเซตอาหารกลางวันเนี่ยก็จะเปลี่ยนไปทุกๆเดือนครับ 

ข้าวอบกุนเชียง 
- ในเดือนพฤษภาคมที่ผ่านมาเซตอาหารกลางวันของทางร้านมีเมนูให้เลือกแค่สองเมนูครับคือข้าวอบกุนเชียงและสุกี้น้ำ ผมและเพื่อนไปทานด้วยกันเลยตัดสินใจสั่งข้าวอบกุนเชียงเหมือนกันทั้งสองคน โดยที่จานนึงสั่งแบบปกติ ส่วนอีกจานสั่งแบบเอาแต่กุนเชียงอย่างเดียวครับ

- ข้าวอบกุนเชียงของทางร้านเสิร์ฟมาในหม้อดินร้อนๆ อบเสร็จใหม่ๆ จานไม่ใหญ่มากเท่าไรครับ แต่ให้ข้าวมาเยอะพอสมควรเลย ข้าวอบกุนเชียงของทางร้านใส่เห็ดฟางแล้วก็ขิงมาด้วยพร้อมกับกุนเชียงอีกหลายชิ้นเลย รสชาติของข้าวอบถือว่าโอเคครับ ข้าวนุ่ม อร่อย ส่วนกุนเชียงก็รสชาติดี 

- จานที่สั่งมาแบบเอาแต่กุนเชียงค่อนข้างมันมากไปหน่อยเพราะไม่มีเห็ดมาช่วยดูดซึมความมันเลย แต่รสชาติของมันก็ยังถือว่าอยู่ในระดับที่โอเคครับ

เซตอาหารกลางวันของทางร้านราคาแค่ 120 บาทครับ รวมซุปและน้ำอัดลมเรียบร้อย ไม่มีบวกอะไรเพิ่มอีกแล้ว ในราคานี้ได้ทานอาหารอิ่มครบ บรรยากาศดี แอร์เย็นๆ อาจจะไม่ได้อร่อยมากจนติดใจแต่ผมว่ามันก็คุ้มค่าในราคาที่จ่ายไปครับ